Burjassot, solidari amb el Centre de Transfusió de Sang, amb dues donacions al març
2025-07-24

La sang és un element indispensable als hospitals per a les persones que, a causa de la seua malaltia, necessiten de transfusions. És molt important la labor que desenvolupa dia a dia el Centre de Transfusió de Sang de la Comunitat Valenciana per a aconseguir que aqueixa sang arribe als hospitals gràcies a la solidaritat ciutadana.

Cada mes, Burjassot rep la visita del Centre de Transfusió i cedeix les seues instal·lacions perquè, les ciutadanes i ciutadans que així ho desitgen donen la seua sang i siguen solidaris amb qui més la necessita.

Al març, dues són les dates en les quals el Centre de Transfusió visitarà el municipi: el dilluns 6 de març estarà de 17 a 20.30 hores, en la planta baixa de l’Ajuntament i, de 16.30 a 20.30 hores en el Centre de Salut del carrer Rubert i Villó.

Un dia més tard, el dimarts 7 de març, el punt de donació s’ubicarà en la Plaça de la Concòrdia en horari de matí, de 09.30 a 13.30 hores , mentre que per la vesprada, de 16.30 a 20.30 hores, es podrà donar sang en el Centre de Salut d’Especialitats, situat en el carrer Beniferri.

Els requisits per a la donació són senzills. Únicament passen per tindre entre 18 i 65 anys, gaudir d’un bon estat de salut, pesar més de 50 kg i no acudir a la donació en dejú.